Jens Rohde (V), 2005-02-24:
Jeg vil på Venstres vegne gerne kvittere statsministeren og regeringen for en fyldig redegørelse af det, som må betegnes som danmarkshistoriens mest ambitiøse regeringsgrundlag.
Det er et regeringsgrundlag, som ærligt fortæller, hvilke udfordringer Danmark står over for.
Det er et regeringsgrundlag, som modigt sætter nogle ambitiøse mål for Danmark som nation.
Hvis det skal lykkes at nå regeringens mål, er det vigtigt, at alle, der bidrager med værktøjer og løsninger, også kender dem.
Dette regeringsgrundlag efterlader ingen tvivl om, hvilke mål regeringen har for Danmark, og de er ambitiøse: Danmark som førende videnssamfund, Danmark som det bedste land for iværksættere, Danmark med uddannelser i verdensklasse og ungdomsuddannelser til alle, et Danmark med maksimalt 1 måneds ventetid på sygehuse og med bedre ældreomsorg, mere ligestilling og en bedre start for vores børn, et Danmark med sunde fødevarer, investeringer i nye nationalparker, forbedringer af vandmiljøet, indsats mod kemikalier og et samfund med mere frihed og mere ansvar til den enkelte – alt sammen målsætninger, der tilsammen skal gøre Danmark til verdens mest konkurrencedygtige samfund.
Det er en stor opgave, og den kan regering og Folketing ikke løfte alene.
Vi kan fra Christiansborg sætte rammerne, men rammerne skal udfyldes af mennesker, der vil påtage sig et ansvar for, at vi sammen når vores mål, mennesker, der ser sig selv som borgere i Danmark med rettigheder, ansvar og pligter.
I begyndelsen af valgkampen blev jeg en morgen ringet op af TV-avisen.
De ville have mig til at kommentere en undersøgelse lavet blandt danske mænd om deres forhold til at tage barselorlov.
Undersøgelsen viste, at mange mænd faktisk mener, at det er synd for dem, at det ikke står i loven, at de skal tage barselorlov.
De tør nemlig ikke spørge deres arbejdsgiver om det.
Derfor vil de gerne have en lov om obligatorisk barselorlov for mænd.
Vi hører også kravet fra Socialdemokraterne og andre på venstrefløjen.
Det er også udtryk for en kedelig offermentalitet, hvor man ikke tør tage livet på sig.
Hvis vi som politikere følger den offermentalitet, så gør vi mennesker mere og mere utilfredse, jo flere muligheder vi giver dem.
Derfor skal vi fastholde frihed og ansvar.
Denne regering har gennemført 1 års fleksibel barselorlov for børnefamilierne.
Vi laver en central barselfond, som sikrer en bedre ligestilling mellem mænd og kvinder, fordi udgifterne til barsel bliver bedre fordelt mellem virksomhederne.
Regeringen skaber på den måde nogle helt unikke rammer for barselorlov i Danmark – både for familier og virksomheder.
Men vi mener også, at både familierne og virksomhederne må påtage sig et ansvar for at udfylde de rammer, og mændene må altså stramme sig lidt an og tage ansvaret for deres beslutninger eller mangel på samme.
Med ethvert tilvalg følger jo også et fravalg.
Det hører med til friheden, og i Venstre vil vi fastholde, at mennesker skal have frihed til at indrette sig efter behov.
Alternativet er, at vi i Folketinget begrænser friheden for familier og putter alle i de samme kasser.
Det vil vi ikke i Venstre.
Vi vil sikre den personlige frihed, og vi vil fastholde, at med den følger også et personligt ansvar.
I virkeligheden er det jo det, der sidder mellem ørerne på os, som i langt de fleste tilfælde forhindrer os i at gøre tingene bedre.
Det gælder i høj grad også vores børn.
Vi bliver nødt til at fastholde hinanden på et personligt ansvar, når det gælder vores børns udvikling i skolen, ikke mindst de faglige færdigheder.
Venstres målsætning er klar: Vi har en af verdens dyreste folkeskoler; den skal også være en af verdens bedste, ikke for skolernes skyld, men for børnenes skyld.
Der er behov for bedre læreruddannelse og bedre uddannelse af skoleledere, fordi god skoleledelse har en afgørende betydning for elevernes faglige niveau.
Undervisningen i dansk, historie, matematik og naturfag skal styrkes.
Børnehaveklassen skal være en obligatorisk del af grundskolen.
Og så er der behov for, at vi styrker hele evalueringskulturen i skolen.
Der ligger et meget stor ansvar på lærerne.
Men det gør der i høj grad også på os som forældre.
Vi har et personligt ansvar for, at vores børn opfører sig ordentligt i skolen, at børnene passer deres ting og møder til undervisningen, at vi hjælper børnene med lektielæsning og følger med i både deres trivsel og deres faglige udvikling.
Alternativet er jo, at vores børn ikke får den skolegang, de fortjener, og derfor vil have meget vanskeligt ved at klare sig i en verden, der stiller store krav til faglig kunnen, hvad enten man vil være håndværker eller forsker.
Vores børn skal kunne læse og regne, når de forlader skolen.
Vi vil have verdens bedste folkeskole, og der må vi alle bidrage.
Vi har som forældre et personligt ansvar for, at vores børn går en fremtid i møde med muligheder frem for begrænsninger.
Også når det gælder beskæftigelsen, skal vi møde hinanden med både krav og forventninger.
Regeringen har sat sig som mål, at arbejdsudbuddet skal øges med 60.000 personer i perioden frem til 2010.
Det kræver personligt ansvar og stillingtagen på arbejdsmarkedet at nå det mål.
Vi ved alle, at udfordringen er stor.
Regeringsgrundlaget er meget omfattende, når det gælder den fremtidige beskæftigelse i Danmark.
Inden 5 år skal 25.000 flere indvandrere i arbejde, unge skal hurtigere igennem uddannelsessystemet, sygefraværet skal ned, den gennemsnitlige tilbagetrækningsalder op, og der skal sættes massivt ind på voksen- og efteruddannelsesområdet.
Det skal altid kunne betale sig at arbejde, og for iværksættere og virksomheder skal det kunne betale sig at skabe arbejdspladser.
Regeringen har påtaget sig en stor opgave, og den tager vi meget alvorligt.
Men vi kan ikke løfte opgaven alene.
Virksomhederne må spørge sig selv, om de gør nok for at holde på de ældre medarbejdere, de må spørge sig selv, om de tager det rummelige arbejdsmarked alvorligt, og de må lære af de gode eksempler, når det gælder sygefraværet.
Fagbevægelsen må spørge sig selv, om ikke tiden er inde til at åbne for indslusningsløn.
Jeg vil gerne kvittere HK for deres kursskifte i diskussionen, men også lederne i det offentlige må tage opgaven med at få flere indvandrere i job på sig.
Der er brug for positive svar på disse spørgsmål.
Alternativet er færre mennesker til at forsørge flere, eller sagt på en anden måde: højere skatter og dårligere service.
Den situation er der jo ikke nogen grund til at vi kommer i.
Regeringen lægger op til en lang række initiativer, og vi må alle udvise det samfundssind, der gør, at vi når de ambitiøse mål.
Vi har også alle et ansvar for, at skatterne kan holdes i ro og gradvis sænkes.
I Venstre arbejder vi utrætteligt på at fastholde skattestoppet og på at finde råderum for reelle skattelettelser.
Der er jo ikke meget sjov ved at få lettet skatten på arbejde, hvis man til gengæld får et skattesmæk, hvad angår ens bolig eller bil eller i form af en række forbrugsafgifter.
Derfor vil jeg også slå helt fast, at for Venstre er skattestoppet kommet for at blive.
Skattelettelser gennemfører vi, når vi har råd.
I den forbindelse vil det måske være en god idé, hvis alle danskere husker på, at hver gang man arbejder sort eller snyder skattevæsenet, så ødelægger man selv muligheden for enten bedre service eller lavere skat.
Derfor vil vi i Venstre fortsat kæmpe for at ændre holdningen til sort arbejde og snyderi med offentlige midler i Danmark.
Alternativet giver jo sig selv: Det er skattehop frem for skattestop.
Det er også et personligt ansvar at udvise omsorg for de mennesker, som ikke kan klare sig på lige fod med andre.
Solidaritet med og ansvarsfølelse for vores medmennesker er ikke noget, man sådan bare kan parkere på finansloven.
Regeringen vil udarbejde et program for bekæmpelse af den negative sociale arv.
Der skal sættes massivt ind på at forbedre vores daginstitutioner, børnechecken for de mindste bliver øget, samtidig falder forældrebetalingen til daginstitutionerne, og pædagoguddannelserne får et løft.
For de socialt udsatte vil vi i Venstre sætte yderligere ind for de sindslidende, for hjemløse, prostituerede og misbrugere.
Vi vil udbygge de handicappedes muligheder for at deltage i alle dele af samfundslivet, og vi vil øge antallet af enestuer for de sindslidende på de psykiatriske afdelinger.
Ældreomsorgen tilføres endnu 500 mio. kr. for hvert år over de næste 4 år.
Sygehusene tilføres midler til at bedre kvaliteten.
Kræftbehandlingen får tilført 420 mio. kr. – penge, som nu følges op af en ny kræfthandlingsplan i foråret.
På alle de nævnte områder forbedrer vi de samfundsmæssige rammer for borgere, der af en eller anden grund har brug for hjælp.
Men det fritager ikke den enkelte for et personligt ansvar for vores børn, for vores ældre og syge.
Vi har pligt til at tage os af vores nærmeste, og det er vel egentlig heller ikke for meget at forlange.
Alternativet er mere institutionalisering, mere ensomhed, mindre menneskelighed.
Heldigvis er der mange, der hver dag gør en kæmpe indsats for de mest sårbare i vores samfund.
De påtager sig ansvar og skaber livskvalitet; de viser hver dag vejen for os andre.
Også de danskere, som sætter livet på spil i nogle af verdens brændpunkter, eller som tager ud i katastroferamte områder, viser os alle vejen.
I Venstre er vi stolte over de danske soldater, som på Balkan, i Afghanistan og Irak bidrager til genopbygningen af landene og medvirker til at sikre frie og demokratiske valg.
Vi er taknemlige over alle de civile danskere, som hver dag gør en forskel i katastrofeområder, hvad enten det er i Østen eller i Afrika.
De er alle med til at skrive et stykke menneskelig verdenshistorie, og de tager et ansvar med risikoen for at betale den højeste pris.
Men alternativet ville være mere diktatur, undertrykkelse, terror, flere massegrave.
Det er stadig tid til forandring i verden og i Danmark.
Regeringen gennemførte i sidste valgperiode sine løfter til punkt og prikke.
Resultaterne har gjort en markant og synlig forskel for danskerne.
I Venstre tager vi imod den tillid med ydmyghed, men vi vil også turde have ambitioner på både danskernes og europæernes vegne.
Vi vil møde befolkningen med frie rammer for udfoldelse, men også med krav og forventninger.
Det er et udtryk for respekt – og så er det helt nødvendigt, hvis vi skal nå regeringens mål.
I Venstre er vi hele tiden parate til at tage ansvar for nye reformer, der kan sikre, at Danmark bliver verdens mest konkurrencedygtige samfund.
Resultaterne skal løbende evalueres, og vi vil være parate til at foretage nødvendige prioriteringer og lovændringer som en konsekvens af det, vi siger, det, vi gør, og det, vi har gjort.
Vi følger nøje op på vores politik og målsætninger, og vi er parate til fordomsfrit at videreudvikle vores samfund, så det bedre kan tilpasses menneskers behov.
Vi vil gøre den offentlige sektor mere smidig.
Der skal tænkes nyt, så mennesker ikke kommer i klemme mellem forskellige myndigheder, når de har brug for hjælp.
Venstre ønsker en offentlig sektor, hvor mennesker kommer før systemet.
Det kan en kommunalreform ikke gøre alene, men den kan give en masse mennesker anledning til at ryste posen, se tingene i et nyt perspektiv og tænke nye løsninger ind frem for blot at lappe på de problemstillinger, som vi har kendt i årevis.
Det er en stor udfordring at lave en kommunalreform, men det er også en kæmpechance for os alle.
Alle med tilknytning til den offentlige sektor har et personligt ansvar for at give sit bidrag til, at denne chance udnyttes bedst muligt.
Alternativet er jo flere penge til mere administration og færre ressourcer til omsorg og pleje.
Lad os rive murene ned og give ansvar, kompetence og tillid helt derud, hvor det mærkes af mennesker.
Det offentlige er til for borgerne – ikke omvendt.
Det behøver ikke altid at koste en masse penge at gøre tingene bedre; det handler i høj grad om måden, vi forholder os til livet på: om vi vælger at tage et ansvar frem for at betragte os selv som ofre – også når man skal spørge mester ude på byggepladsen om barselorlov.
Det vil vi i Venstre, og vi glæder os til at tage fat på opgaverne sammen med alle i Danmark.